**Рэкамендацыі па выкарыстанні ў адукацыйным працэсе**

**вучэбнага дапаможніка «Беларуская мова» для IІ класа ўстаноў агульнай сярэдняй адукацыі з рускай мовай навучання**

|  |  |
| --- | --- |
| У 2025/2026 навучальным годзе ў 2 класе ўстаноў адукацыі, якія рэалізуюць адукацыйныя праграмы агульнай сярэдняй адукацыі, з рускай мовай навучання і выхавання выкладанне беларускай мовы будзе арганізавана з выкарыстаннем наступнага вучэбнага дапаможніка:  *Свірыдзенка, В. І. Беларуская мова: вучэб. дапам. для 2-га кл. устаноў агул. сярэд. адукацыі з рус. мовай навучання : у 2 ч. / В. І. Свірыдзенка. –  2-е выд., перагледж. і дап. – Мінск: Акадэмія адукацыі, 2025.* | C:\Users\rusak\Desktop\Обложка_Свириденко_Бел_мова_2кл_ч1.jpg |

Змест вучэбнага дапаможніка «Беларуская мова» структураваны па раздзелах: «Уступны курс», «Гукі і літары», «Слова», «Сказ», «Тэкст», «Паўтарэнне». Праца па развіцці маўлення праводзіцца пры вывучэнні кожнага раздзела.

Першая частка вучэбнага дапаможніка пачынаецца ***ўступным курсам***, дамінуючай задачай якога з’яўляецца навучанне чытанню (18 гадзін, верасень). Урокі ў гэты перыяд маюць інтэграваны характар і не падзяляюцца на ўрокі мовы і літаратурнага чытання. Разам з навучаннем чытанню Вучні авалодваюць графічнай сістэмай беларускай мовы, практыкуюцца ва ўспрыманні тэкстаў на слых, адпрацоўваюць вымаўленчыя навыкі. Кожны ўрок уступнага курса прысвечаны засваенню фанетычных і графічных асаблівасцей беларускай мовы.

Пры засваенні вымаўлення гукаў [ў], [г], [г’], [ч], [дз’], [дж], [р], [ц’], спалучэння гукаў [шч] прадугледжана наступная паслядоўнасць працы:

– разгляд прадметных малюнкаў, называнне адлюстраваных на іх прадметаў па-руску, чытанне адпаведных беларускіх слоў; параўнанне вымаўлення беларускіх і рускіх слоў; вылучэнне «асаблівых» беларускіх гукаў, аналіз іх вымаўлення;

– знаёмства з абазначэннем на пісьме спецыфічных гукаў беларускай мовы;

– чытанне слоў са спецыфічнымі гукамі беларускай мовы; вызначэнне пазіцыі вывучаемага гука ў слове;

– слуханне, чытанне і аналіз тэкстаў, у якіх сустракаюцца словы з вывучаемым гукам.

Пры знаёмстве з апострафам (’), з літарамі І, і, ў прадугледжана такая паслядоўнасць працы:

– разгляд прадметных малюнкаў, чытанне подпісаў пад імі; вылучэнне спецыфічных беларускіх літар і надрадковага знака апострафа, аналіз іх напісання;

– запіс літар, спалучэнняў літар, слоў з літарамі І, і, ў, апострафам;

– чытанне слоў з апострафам, літарамі і, ў;

– слуханне, чытанне і аналіз тэкстаў, у якіх ёсць словы з літарамі І, і, ў, апострафам;

– складанне і запіс сказаў са словамі, у якіх ёсць вывучаемая літара або знак.

Паколькі ў перыяд уступнага курса важнае месца мае навучанне чытанню на беларускай мове, у вучэбным дапаможніку на с. 3-62 значную колькасць займаюць практыкаванні, скіраваныя на фарміраванне ў вучняў навыку чытання, уменняў асэнсаванага ўспрымання пісьмовых тэкстаў на беларускай мове.

Цэнтральнае месца ў 2-м класе адводзіцца ***раздзелу «Гукі і літары»***, у працэсе вывучэння якога вучні авалодваюць фанетыка-графічнымі ўменнямі. Сістэма працы павінна быць скіравана на выпрацоўку ў вучняў правільнага літаратурнага вымаўлення, навыкаў правапісу, які апіраецца на гука-літарны аналіз слоў.

Пры вывучэнні ***раздзела «Слова»*** ў вучняў фарміруюцца ўяўленні пра падзел слоў на часціны мовы (на лагічнай аснове: па пытанні і значэнні).

Падчас працы над ***раздзелам «Сказ»*** прадметам асаблівай увагі становіцца высвятленне функцыі дзейніка і выказніка ў сказе. Вучні назіраюць за праяўленнем у сказе прымет, характэрных для дзейніка і выказніка. Азначэнні граматычных паняццяў не ўводзяцца, тэрміны не даюцца.

Вывучэнне раздзела ***«Тэкст»*** мае практычную накіраванасць і забяспечвае вучняў неабходнымі ведамі і ўменнямі для актыўных маўленчых дзеянняў па стварэнні тэкстаў. Пры фарміраванні ўмення адрозніваць тэкст ад набору сказаў прымяняецца прыём параўнання, у выніку якога вызначаюцца адметныя характарыстыкі тэксту: сэнсавая сувязь паміж сказамі, падпарадкаванасць тэме. Праца над паняццямі «тэма і асноўная думка тэксту», якія падрабязна будуць вывучацца ў 3-м класе, носіць прапедэўтычны характар.

Вучэбны матэрыял большасці ўрокаў аб’яднаны пэўнай лексіка-семантычнай групай, што садзейнічае назапашванню лексікі і мае матывацыйнае значэнне.

Асаблівая ўвага надаецца міжпрадметным сувязям і прымяненню ведаў з урокаў рускай мовы. З гэтай мэтай уведзена *рубрыка «Успомніце з урокаў рускай мовы»*, з якой пачынаецца вывучэнне тэмы. Пасля працы з рубрыкай на змесце першага практыкавання арганізуецца назіранне за моўнай з’явай, вылучаюцца істотныя прыметы вывучаемых паняццяў і такім чынам ажыццяўляецца свядомае ўспрыманне асноўнага правіла *(пададзена на каляровай плашцы ў рамцы).*

Асноўнае правіла дапаўняе лінгвістычная інфармацыя *(вылучана каляровым шрыфтам)*, якая знаёміць вучняў з пэўнымі моўнымі адметнасцямі. Гэтая інфармацыя не завучваецца на памяць. Пастаянны зварот да яе ў ходзе выканання заданняў па тэме спрыяе таму, што яна засвойваецца вучнямі на практычнай аснове.

У далейшым асэнсаванне вучнямі моўных з’яў адбываецца на аснове практычнага матэрыялу. На засваенне вымаўленчых норм і правіл правапісу, якія складаюць выключэнні ці маюць разыходжанні ў параўнанні з рускай мовай, накіраваны *рубрыкі «Будзьце ўважлівыя!»* і *«Гаварыце правільна»*.

Урокі, на якіх прадугледжваецца знаёмства са *слоўнікавымі словамі*, утрымліваюць шэраг практыкаванняў, у дыдактычны матэрыял якіх уключаны розныя формы слоўнікавага слова і аднакаранёвыя да яго.

Практыкаванні, прызначаныя для *дамашняга задання*, носяць рэпрадуктыўны характар і дапамагаюць замацаваць веды і адпрацаваць уменні, атрыманыя на ўроку.

Выкарыстоўваць маўленчыя сродкі для рашэння камунікатыўных і пазнавальных задач дапамагаюць рубрыкі *«Заданне па развіцці маўлення»* і *«Творчая хвілінка»*.

Для арганізацыі кагнітыўнай рэфлексіі пасля вывучэння кожнага раздзела вучэбнага дапаможніка прапаноўваецца *рубрыка «Праверце сябе»*.

Вучэбна-метадычную функцыю выконваюць *форзацы* вучэбнага дапаможніка, на якіх змешчаны апорныя схемы і табліцы.

Вучэбны дапаможнік дапрацаваны па прапановах настаўнікаў-удзельнікаў дыялогавай пляцоўкі і рэцэнзентаў.

У змест вучэбнага дапаможніка ўнесены наступныя змены:

павялічана колькасць тэкстаў выхаваўчага характару, якія знаёмяць вучняў з гераічным мінулым нашай краіны, з дасягненнямі беларусаў у навуцы, вытворчай сферы, спорце; з дзейнасцю дзіцячых грамадскіх аб’яднанняў;

паменшаны аб’ём некаторых дамашніх заданняў;

у матэрыял практыкаванняў (класных і дамашніх) уключаны дадатковыя заданні дыферэнцыраванага характару, якія выконваюцца па жаданні вучняў;

павялічана колькасць слоў у рубрыцы «Слоўнік»;

дадаткова пазначаны націск у незнаёмых вучням словах, каб пазбегнуць акцэнталагічных памылак;

павялічана колькасць ілюстрацыйнага матэрыялу, скарэкціраваны асобныя ілюстрацыі;

зменена падача матэрыялу ў рубрыцы «Праверце сябе» пасля вывучэння кожнага раздзела вучэбнага дапаможніка. У рубрыку ўключаны два блокі: «Адкажыце на пытанні» і «Творчая хвілінка». Першы блок утрымлівае пералік пытанняў, якія дапамогуць вучням узнавіць веды, атрыманыя пры вывучэнні раздзела. Другі блок утрымлівае дадатковыя творчыя заданні, выкананне якіх патрабуе прымянення ведаў, уменняў і навыкаў, набытых у ходзе вывучэння раздзела;

выкарыстана графічнае абазначэнне пачатку ўрока для візуальнага раздзялення дыдактычнага матэрыялу розных урокаў.

З мэтай забеспячэння накіраванасці зместу вучэбнага дапаможніка на фарміраванне патрыятычных якасцей і актыўнай грамадзянскай пазіцыі вучняў асаблівая ўвага пры яго дапрацоўцы ўдзелена адбору дыдактычнага матэрыялу – тэкстаў як практычнай асновы практыкаванняў, на матэрыяле якіх арганізуецца навучанне беларускай мове. Іх чытанне, сэнсавы аналіз у комплексе з выкананнем моўных заданняў садзейнічаюць выхаванню маральных, грамадзянскіх, патрыятычных, эстэтычных якасцей асобы вучня. Прывядзём прыклады некаторых з унесеных у вучэбны дапаможнік новых тэкстаў-практыкаванняў: «Мы жывём у Рэспубліцы Беларусь», «Герб Беларусі», «Каб помнілі», «Беларускі горад Бяроза»; пра Мінскі аўтамабільны завод, шклозавод «Нёман», нафту ў Рэчыцы, прадпрыемства «Чырвоны металіст», саляныя шахты ў Салігорску, працу на заводзе БелАЗ, стадыён «Дынама», святкаванне ў сям’і Дня абаронцаў Айчыны, беларускіх алімпійцаў, прадукцыю фабрыкі «Камунарка», ансамбль «Харошкі».